S-339/2017

Mál þetta, sem dómtekið var 16. þessa mánaðar, var höfðað með ákæru útgefinni af lögreglustjóranum á höfuðborgarsvæðinu 26. september síðastliðinn á hendur I-kk-þgf L-kk-þgf, kt. 000000-0000, Hólabraut 3 í Hafnarfirði, „fyrir umferðarlaga- og fíkniefnabrot í Reykjavík á árinu 2017, með því að hafa:

1. Föstudaginn 7. apríl haft í vörslum sínum 7,70 g af maríhúana og 1,72 g af tóbaksblönduðu kannabisefni sem lögregla fann við leit í bifreiðinni [...] á Kringlumýrarbraut, á vegarkafla skammt frá Hamraborg. [...]

2. Miðvikudaginn 26. apríl ekið bifreiðinni [...] sviptur ökurétti og óhæfur um að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 30 ng/ml) austur Nesveg og áfram austur Sörlaskjól þar sem lögregla stöðvaði aksturinn. [...]

Telst brot í 1. lið varða við 2. gr., sbr. 5. gr. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001 og brot í 2. lið við 1. mgr. 48. gr. og 1. mgr., sbr. 2. mgr., 45. gr. a., allt sbr. 1. mgr. 100. gr. umferðarlaga nr. 50/1987, sbr. 5. gr. laga nr. 66/2006 og 3. gr. laga nr. 24/2007

Þess er krafist að ákærði verði dæmdur til refsingar, til greiðslu alls sakarkostnaðar, til sviptingar ökuréttar skv. 101. gr. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006 og að framangreind fíkniefni, sem hald var lagt á, verði gerð upptæk samkvæmt 6. mgr. 5. gr. laga nr. 65/ 1974 og 2. mgr. 14. gr. reglugerðar nr. 23/2001.“

Um málsatvik er skírskotað til ákæru.

Ákærði sótti ekki þing og boðaði ekki forföll, en í fyrirkalli sem gefið var út 30. síðasta mánaðar og var birt ákærða ásamt ákæru málsins 8. þessa mánaðar, kom meðal annars fram að sækti ákærði ekki þing mætti hann búast við að fjarvist hans yrði metin til jafns við það að hann viðurkenndi að hafa framið þau brot sem hann væri ákærður fyrir og að dómur yrði lagður á málið að honum fjarstöddum, sbr. 1. mgr. 161. gr. laga um meðferð sakamála nr. 88/2008.

Dómurinn telur þannig sannað, með vísan til ofanritaðs og gagna málsins að öðru leyti, að ákærði hafi framið þá háttsemi sem ákært er út af, að því gættu að ljóst er af gögnum málsins og bókun sækjanda þess efnis við þingfestingu, að brotið í 1. ákærulið var framið á Reykjavíkurvegi í sveitarfélaginu Kópavogi. Eru brotin réttilega heimfærð til refsiákvæða í ákærunni. Ákærði hefur því unnið sér til refsingar.

Samkvæmt sakavottorði á ákærði að baki sakaferil sem nær aftur til ársins 2012. Með sátt hjá lögreglustjóra 20. febrúar það ár samþykkti hann greiðslu sektar og tímabundna sviptingu ökuréttar, fyrir brot gegn 1. mgr. 5. gr. umferðarlaga og að aka undir áhrifum áfengis og ávana- og fíkniefna. Með annarri þess háttar sátt frá 20. janúar á síðasta ári, samþykkti hann sektargreiðslu og 24 mánaða sviptingu ökuréttar frá þeim degi, fyrir að aka undir áhrifum ávana- og fíkniefna og án ökuréttinda. Með þriðju sáttinni af þessu tagi frá 17. ágúst síðastliðnum, samþykkti hann sektargreiðslu fyrir brot gegn lögum um meðferð ávana- og fíkniefna. Ákærði framdi brotin í máli þessu fyrir þann tíma að hann gekkst undir síðastgreindu sáttina og er honum því nú gerður hegningarauki við þá sátt, sbr. 78. gr. almennra hegningarlaga nr. 19/1940. Eftir því, að sakaferli hans vitum, sbr. 5. tl. 1. mgr. 70. gr. sömu laga, og með hliðsjón af 77. gr. þeirra laga og dómaframkvæmd, þykir refsing ákærða hæfilega ákveðin fangelsi í þrjátíu daga. Ekki eru efni til að skilorðsbinda þá refsingu.

Með vísan til 3. mgr., sbr. 1. mgr. 101. gr. og upphafsákvæðis 1. mgr. 102. gr. umferðarlaga, er ákærði jafnframt sviptur ökurétti ævilangt.

Með vísan til 6. mgr. 5. gr. laga nr. 65/1974 skal ákærði sæta upptöku á þeim fíkniefnum sem hald var lagt á, eins og nánar greinir í dómsorði.

Á grundvelli 1. mgr. 218. gr. laga nr. 88/2008, er ákærði dæmdur til að greiða sakarkostnað málsins, sem samkvæmt yfirliti og með stoð í öðrum gögnum, nemur samanlagt 76.971 krónu og er tilkominn vegna rannsóknar málsins.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, I-kk-nf L-kk-nf, sæti fangelsi í þrjátíu daga.

Ákærði er sviptur ökurétti ævilangt.

Ákærði sæti upptöku á 7,70 g af maríhúana og 1,72 g af tóbaksblönduðu kannabisefni, sem hald var lagt á.

Ákærði greiði 76.071 krónu í sakarkostnað.

H-kk-nf Þ-kk-nf